En af dem er Olle Johansson, professor ved Karolinska Instituttet i Stockholm, og han er meget imponeret. Han vil nu gentage forsøget med en belgisk forskningskollega, professor Marie-Claire Cammaert ved Université libre de Bruxelles, for forsøget er ifølge ham helt genialt:

- Pigerne har indenfor rammerne af deres viden og kunnen gennemført og udarbejdet et meget elegant stykke arbejde. Det væld af detaljer og nøjagtighed er eksemplarisk, valget af den rigtige karse er meget intelligent, og jeg kunne blive ved, siger han.

Han er heller ikke sen til at sende dem en opfordring med på vejen:

- Jeg håber inderligt, at de bruger deres fremtidige arbejdsliv til at forske, for jeg synes helt sikkert, de har et naturligt anlæg for det. Personligt ville jeg elske at se de mennesker i mit team!

Læs også : Karseforsøg er lavet før - med samme resultat

Forskere: Ingen grund til strålepanik

De fem piger fra Nordjylland har dog endnu ikke besluttet sig for deres fremtidige karrierer. De er stadig meget overrumplede over al den pludselige opmærksomhed.

- Det har givet sådan en konstant summen for maven. Jeg kan stadig slet ikke forstå det, siger Lea Nielsen.

Og Mathilde Nielsen byder ind:

- Det er helt vildt overvældende og spændende. Det er jo ikke noget, man lige oplever hver dag.

Men der har også været andre konsekvenser ved karseforsøget, der har helt lavpraktisk karakter.

- Ingen af os sover med mobilen ved siden af sengen mere. Enten bliver den lagt langt væk, eller også bliver den lagt i et andet rum. Og computeren bliver altid slukket, siger Lea Nielsen.

Men forsøget bør ikke få folk til at gå i strålingspanik, lyder det fra to eksperter, som DR Nyheder har talt med.